เช็ก 4 ช่องทาง ยื่นเปลี่ยน “รพ.ประกันสังคม” 16 ธ.ค.นี้
“ประกันสังคม” เตรียมเปิดบริการ 4 ช่องทาง ให้ผู้ประกันตน “ม.33-ม.39” ยื่นเปลี่ยนโรงพยาบาล ปี 66 ได้ตั้งแต่ 16 ธ.ค. ถึง 31 มี.ค. 66
“ประกันสังคม” เตรียมเปิดบริการ 4 ช่องทาง ให้ผู้ประกันตน “ม.33-ม.39” ยื่นเปลี่ยนโรงพยาบาล ปี 66 ได้ตั้งแต่ 16 ธ.ค. ถึง 31 มี.ค. 66
7 ธ.ค. 2565

นายบุญสงค์ ทัพชัยยุทธ์ เลขาธิการสำนักงานประกันสังคม กระทรวงแรงงาน แจ้งว่า สำนักงานประกันสังคม ได้เปิดให้ผู้ประกันตนมาตรา 33 และมาตรา 39 สามารถแจ้งขอเปลี่ยนสถานพยาบาลประจำปี (เปลี่ยนได้ทุกปี ปีละ 1 ครั้ง) ด้วยเหตุจำเป็นไม่ได้รับความสะดวกในการไปรับบริการทางการแพทย์ ณ สถานพยาบาลที่เลือกไว้ก่อนหน้านี้ เช่น ย้ายที่พักอาศัย ย้ายสถานที่ประจำทำงาน
ทั้งนี้ สามารถเริ่มเปลี่ยนสถานพยาบาลได้ตั้งแต่วันที่ 16 ธ.ค. 65 ถึง 31 มี.ค. 66 โดยสามารถเลือกเปลี่ยนสถานพยาบาลได้ใน 4 ช่องทาง คือ
1.ยื่นแบบการเลือกสถานพยาบาลในการรับบริการทางการแพทย์ สปส. 9-02 ได้ที่สำนักงานประกันสังคมกรุงเทพมหานครพื้นที่/จังหวัด/สาขา ทุกแห่งทั่วประเทศ
2.ทำรายการผ่านเว็บไซต์ www.sso.go.th
3.ทำรายการผ่าน Application SSO Connect
4.ทำรายการผ่าน Line official sso โดยเพิ่มเพื่อน @ssothai
สำหรับกรณีการเปลี่ยนสถานพยาบาลผ่านเว็บไซต์หรือแอปพลิเคชันแล้ว ไม่จำเป็นต้องยื่นเอกสารที่สำนักงานประกันสังคมอีก
ส่วนการตรวจสอบรายชื่อสถานพยาบาลประกันสังคม ผู้ประกันตนสามารถสอบถามจากนายจ้าง/เว็บไซต์ของสำนักงานประกันสังคม www.sso.go.th หรือสายด่วน 1506
ทั้งนี้สถานพยาบาลที่ผู้ประกันตนขอเปลี่ยน จะต้องเป็นสถานพยาบาลซึ่งตั้งอยู่ในจังหวัดที่ประจำทำงาน หรือพักอาศัยในปัจจุบัน หรือจังหวัดรอยต่อของจังหวัดดังกล่าว และมีจำนวนผู้ประกันตนไม่เกินตามที่สำนักงานประกันสังคมกำหนด
โดยกรณีที่มีการเปลี่ยนสถานพยาบาล ผู้ประกันตนมาตรา 33 ซึ่งทำงานกับนายจ้าง สำนักงานประกันสังคมจะแจ้งผลฯ การเลือกสถานพยาบาลผ่านนายจ้าง และผู้ประกันตนมาตรา 39 จะแจ้งเป็นหนังสือ หรือ SMS
นายบุญสงค์ กล่าวต่อว่า สำหรับผู้ประกันตนมาตรา 33 และผู้ประกันตนมาตรา 39 ที่ไม่ประสงค์เปลี่ยนสถานพยาบาล สามารถใช้สิทธิรับบริการทางการแพทย์จากสถานพยาบาลตามสิทธิเดิมได้ ส่วนกรณีผู้ประกันตนที่สิ้นสภาพจากความเป็นผู้ประกันตน สามารถใช้สิทธิต่อไปได้อีก 6 เดือน นับแต่วันที่สิ้นสภาพ
“สามารถตรวจสอบสิทธิการรักษาพยาบาล ได้ที่เว็บไซต์ www.sso.go.th/Application SSO Connect หรือโทรสายด่วน 1506 หรือสำนักงานประกันสังคมกรุงเทพมหานครพื้นที่/จังหวัด/สาขาทุกแห่ง สถานพยาบาลในโครงการประกันสังคมทุกแห่งทั่วประเทศ เครื่อง Smart Kiosk ของกระทรวงมหาดไทย และเพิ่มเพื่อน Line @ssothai หรือติดต่อสอบถามข้อมูลเพิ่มเติมได้ที่สำนักงานประกันสังคม หรือที่สายด่วน 1506 ให้บริการตลอด 24 ชั่วโมง” นายบุญสงค์ กล่าว